2. DIO

ĐACI SUPERJUNACI

– Koliko imamo vremena dok se ne proširi rupa? – upita Neva Ivora superznanstvenika.

– Trebao bih znati točnu veličinu rupe. I uzeti još neke čimbenike u obzir: količinu kiše koja je pala po kvadratnome metru, debljinu nasipa, sastav tla i tako – Ivor se zaustavi jer, kao i obično, shvati da nitko ne razumije o čemu priča. Ozbiljno pogleda Nikolinu. – Koliko je velika rupa?

– Žao mi je, ne vidim je više. – uzdahne umorno Nikolina. – Možda kad se malo odmorim...

Djeca superjunaci nakon uporabe svojih moći moraju se odmoriti barem pola sata. Učiteljica osjeti nalet vjetra, a Marin se zadihan stvori pokraj nje.

– Marine! – ljuto podvikne učiteljica. – Jesmo li se dogovorili da se ne koristiš superbrzinom bez dozvole? I još si jurio preko ceste?

– Rupica je veličine mog palca. – šapne Marin Ivoru. Zatim se nasmiješi učiteljici i reče: – Ne brinite se, učiteljice, znate da sam brži od aviona. A i mama je potpisala suglasnost za izlazak u slučaju spašavanja svijeta.

Učiteljica se namršti. – Ali ovo baš nije spašavanje svijeta, samo grada, i to polovice. Nisam sigurna vrijedi li suglasnost...

– Učiteljice! – prekine je Neva. – Koncentrirajmo se! Trebamo rješenje. Inače će prvo stradati vrtić, zatim škole, poplava će biti užasna. Ivore, koliko imamo vremena?

Učenik trećeg razreda koji je slučajno prolazio i čuo razgovor uzrujano počne vikati: – Upomoć! Ne znam plivati! Upomoć! Poplavaaaaa! – urlao je i trčao po dvorištu kao uplašeni hrčak po kavezu.

Odgovori na pitanja u pisanku.

1. Tko je superznanstvenik?
2. Koliko se dugo Nikolina mora odmarati?
3. Koju moć ima Marin?
4. Koje je veličine rupica u nasipu?
5. Iz kojeg je razreda dječak koji je urlao po dvorištu?
6. Prepiši jednu upitnu i dvije usklične rečenice.